ผมเป็นผื่นแดงครับบริเวณใบหน้า เวลาที่ออกกำลังกายหรือร้อน ผื่นแดงจะไม่หายครับ ถ้าไม่ได้ทายา ผมควรจะทำไงดีครับ ผมเป็นแบบนี้มาหลายปีแล้วครับ
สวัสดีค่ะ อาการมีผื่นแดงที่ใบหน้า เวลาที่ออกกำลังกาย หรือร้อน อาจเกิดจาก1. เป็นผดร้อน อาจเห็นเป็นตุ่มน้ำใสหรือเป็นตุ่มแดงขนาดเล็ก เกิดจากต่อมเหงื่อที่อุดตัน โดยเฉพาะเมื่อเหงื่อออก หรืออยู่ในสภาพอากาศที่ร้อนและชื้น และจะหายได้เองเมื่ออากาศเย็นลง มักมีอาการคันหรือเจ็บแสบร่วมด้วย2. แพ้เหงื่อตนเอง ซึ่งเป็นลมพิษชนิดหนึ่งที่เกิดจากการโดนความร้อนกระตุ้น แต่ผื่นที่เกิดจะมีลักษณะเป็นปื้นแดง แต่มักเป็นทั่วตัว โดยเฉพาะที่หน้าอก ใบหน้า แผ่นหลังส่วนบน และแขน ร่วมกับมีอาการคัน3. ผื่นแพ้สัมผัสหรือระคายเคืองจากสารก่อภูมิแพ้ต่างๆ เช่น ไรฝุ่น ขนสัตว์ เกสรดอกไม้ โลหะบางชนิด รวมถึงการทานอาหารบางอย่างที่แพ้ แต่ก็น่าจะเกิดผื่นที่บริเวณอื่นๆ ของร่างกายร่วมด้วย ไม่น่าเกิดเฉพาะที่ใบหน้า และไม่น่าเกิดเฉพาะเมื่อออกกำลังกายหรือร้อนหากอาการเกิดขึ้นเฉพาะเวลาที่ร่างกายร้อน ก็น่าจะเป็นผดร้อนได้ และหากผื่นหายไปได้เอง ไม่มีอาการคันหรือเจ็บแสบ ก็ไม่ได้อันตรายอะไร การป้องกัน ก็แค่พยายามหลีกเลี่ยงการอยู่ในที่อากาศร้อน ไม่ตากแดดจ้า ส่วนการออกกำลังกาย ก็อาจออกในห้องแอร์ เป็นต้น แต่เนื่องจากไม่ได้อันตรายอะไร ก็อาจไม่จำเป็นต้องหลีกเลี่ยงก็ได้ อย่างไรก็ตาม หากมีอาการคันหรือเจ็บแสบร่วมด้วย หรือเกิดผื่นขึ้นตลอดเวลา ก็ควรไปพบแพทย์เฉพาะทางผิวหนังเพื่อตรวจค่ะ